google/wiki40b huggingface dataset:
Giro d’Italia

Giro d'Italia (často sa používa len skrátený názov „Giro“), doslova „Okružná jazda po Taliansku“, sú etapové cyklistické preteky profesionálnych cyklistov, ktoré sa od roku 1909 pravidelne konajú začiatkom mája v Taliansku. Zvyčajne trvajú tri týždne, ich dĺžka býva 2 500 - 4 000 km. V hodnotení cyklistických pretekov ProTour podľa Medzinárodnej cyklistickej únie (UCI) je Giro d'Italia spolu s pretekmi Vuelta a España zaradený do druhej najvyššej kategórie B.

Slováci na Giro d’Italia

Ako prvý Slovák štartoval na pretekoch Milan Jurčo (Supermercati Brianzoli-Chãteau d’Ax) v roku 1987, ktorý obsadil v časovke jednotlivcov 3. miesto.
Ako prvý Slovák v ére samostatnosti štartoval na pretekoch Ján Svorada (Lampre-Polti), ktorý sa ako šprintér v roku 1993 umiestnil na 2. mieste v 18. etape. Svorada štartoval na týchto pretekoch po prvýkrát už v roku 1991 a obsadil jedno 3. miesto v 18. etape. Do roku 1996, kedy zmenil slovenské občianstvo, vyhral na pretekoch Giro d’Italia celkovo 4 etapy.

Dejiny

Vznik pretekov Giro d'Italia bol inšpirovaný pretekmi Tour de France, ktoré vznikli o 6 rokov skôr vo Francúzsku. Podobne ako Tour de France boli pôvodne propagačnou akciou pre automobilový časopis L'Auto, takisto aj majiteľ novín La Gazzetta dello Sport Emilio Camillo Costamagna sa rozhodol cyklistickými pretekmi propagovať svoje noviny. Prvá Giro začínala 13. mája 1909 v Miláne, mala 8 etáp a celkovú dĺžku 2448 kilometrov. Prvým víťazom sa stal Luigi Ganna.

Víťazné dresy

Podobne vedúci pretekár v celkovom poradí na Tour de France získava žltý dres, na Giro d'Italia získava od roku 1931 vedúci pretekár  ružový dres (v orig. Maglia rosa). Pretekár ktorý vedie v súťaži vrchárov získava  zelený dres (maglia verde) a vedúci pretekár v súťaži špurtérov získava  cyklámenový dres (Maglia ciclamino) - podľa farby alpského kvetu cyklámen. Pretekár s najlepšími časmi v polovici etáp získa  modrý dres (Maglia azuro).
Triler

Triler (po anglicky thriller < thrill = otriasť, vzrušiť) je žáner filmu, knihy alebo televízneho seriálu, ktorý má u čitateľa alebo diváka vyvolať silné napätie a emócie. Na rozdiel od hororu je zdroj napätia reálny, nie je vyvolaný fiktívnymi, nadprirodzenými javmi. Žáner zahŕňa početné, často sa prekrývajúce podžánre, napríklad diela miešajúce prvky hororu a trileru.
Trilery sú charakterizované rýchlym sledom udalostí, častou akciou a nápaditými hrdinami, ktorí musia prekaziť plány silnejším a lepšie vybaveným podliakom. Často sa používajú nástroje ako napätie, falošné stopy a cliffhanger (koniec v najnapínavejšom momente).
Triler sa často koná v nezvyčajnom prostredí ako cudzie krajiny, púšte, polárne oblasti alebo šíre more. V niektorých trileroch sú hrdinovia "tvrďáci", ktorí si navykli na nebezpečenstvo: strážcovia zákona, špióni, vojaci, námorníci alebo piloti. Môžu to byť ale aj obyčajní občania, ktorí do nebezpečenstva spadli náhodou. Tradične boli hrdinovia muži, ale teraz začína pribúdať hrdiniek.
V trileri musí hrdina radšej skrížiť plány nepriateľovi, ako odkrývať zločin, ktorý sa už stal. Zločiny, ktorým sa má predísť, bývajú sériové alebo masové vraždy, atentáty, zvrhnutie vlády alebo terorizmus. Trilery sa môžu definovať hlavne náladou, ktorú vyvolávajú, a to vzrušením.
Henvic

Poloha

Obec má rozlohu 9,95 km². Najvyšší bod je položený 80 m n. m. a najnižší bod 0 m n. m.

Obyvateľstvo

Počet obyvateľov obce je 1 302 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Kryvyj Rih

Obyvateľstvo

V roku 2008 malo mesto 684 693 obyvateľov, čo z neho robí 8 najväčšie na Ukrajine. Celkový počet obyvateľov narastá. V roku 1972 malo mesto 600 000, v roku 1959 – 410 000 a v roku 1939 – 192 000 obyvateľov. Mesto tvorí s okolitými menšími obcami a predmestiami rozsiahlu Kryvyjrižskú aglomeráciu, v ktorej v roku 2010 žilo 1 010 000 ľudí.

Priemysel

Kryvyj Rih je centrom tzv. Kryvbasu (krivojrožskej železnorudnej panvy), je jedným z najvýznamnejších banských a železiarskych centier vo Východnej Európe. Za čias sovietskej éry sa železiarne nazývali Krivojrožský metalurgický závod V.I. Lenina, neskôr po páde socializmu sa volali KGGMK Krivojrožstaľ, dnes vlastní železiarne nadnárodný podnik ArcelorMittal, a. s. V meste patrí tomuto koncernu 5 železiarskych kombinátov: Južný (JuGOK), Severný (SevGOK), Centrálny (CGOK), Novokryvyjrižský (NGOK) a Inhulecký (InGOK). Celkový podiel mesta na HDP Ukrajiny je takmer 6,4 %, výroba a ťažba v meste sa podieľa na celkovom exportnom potenciáli krajiny 7 %.

Kultúra a vzdelanie

Mesto je významným kultúrnym a vzdelávacím centrom. Nachádza sa tu rad vysokých škôl (Kryvyjrižská technická univerzita, Kryvyjrižský ekonomický ústav Kijevskej ekonickej univerzity a iné. V meste sa tiež nachádza dramatické a muzikálne divadlo a bábkové divadlo, stály cirkus, múzeum a ďalšie kultúrne a vzdelávacie inštitúcie.

Doprava a turizmus

Kryvyj Rih je prevažne banské mesto a nemá rozvinuté služby pre turistov. Rozvinutá je hlavne železničná nákladná doprava, ktorá sa sústredí na transport rudy a surovín pre železiarsky priemysel. V meste premávajú maršrutky, autobusy, trolejbusy, nadzemné električky ako aj tzv. rýchla električka, ktorej časť dráhy prebieha pod zemou a funguje podobne ako metro s 11 zastávkami. Mesto je pomerne rozľahlé, keďže sa nachádza medzi jednotlivými banskými závodmi. Zo severovýchodu na juhozápad dosahuje mestská električková trať dĺžku vyše 100 km. Neďaleko od mesta pri obci Lozuvatka sa nachádza aj letisko, od roku 2007 poskytuje priestor pre chartrové a súkromné lety, hlavne do Kyjeva.
Lusitania (parník)

Konštrukcia

Lusitania aj jej sesterská loď Mauretania boli postavené za pomoci britskej Admirality, ktorá Cunard Line poskytla cez 2 500 000 libier výmenou za to, že v prípade vstupu Spojeného kráľovstva do vojny, budú obe lode poskytnuté Royal Navy k prestavbe na pomocné krížniky.
Obe lode, hoci mali trochu rozdielny pohon (Mauretania bola o pol uzla rýchlejšia), boli poháňané štyrmi skrutkami priamo napojenými na parné turbíny. Dosahovali rýchlosť cca 28 uzlov. V prvej svetovej vojne mali byť zabavené Admiralitou, ale nestalo sa tak. Iba Mauretania bola neskôr zabavená a slúžila ako nemocničná loď (po vojne sa vrátila do služieb lodiarskej spoločnosti Cunard a v roku 1935 bola rozobraná).

Služba

V rokoch 1907 až 1909 sa Lusitania stala päťnásobným držiteľom Modrej stuhy Atlantiku. Za prvej svetovej vojny i naďalej slúžila ako pasažierska loď.

Potopenie Lusitanie

Pasažieri boli od cesty odrádzaní inzerátom z 22. apríla 1915, ktorý varoval, že medzi Spojeným kráľovstvom a Nemeckom existuje vojnový stav a loď môže byť v britských vodách potopená. Toto upozornenie vydala samotná nemecká ambasáda vo Washingtone.
Dňa 1. mája 1915 Lusitania opustila New York. 7. mája o 13:30, týždeň po opustení New Yorku, bola na svojej ceste do Liverpoolu torpédovaná nemeckou ponorkou U-20. Po zásahu jedným torpédom (občas sa mylne uvádzalo dvoma – zrejme v dôsledku prekvapivo rýchleho potopenia počas 18 minút) sa Lusitania naklonila provou a pravobokom pod hladinu. Kormidlo sa zaseklo a loď plávala rýchlo aj počas veľkého náklonu, čo znemožnilo spustenie záchranných člnov. Akékoľvek pokusy o ich spustenie boli márne - člny sa vždy prevrátili a cestujúci sa vysypali do vody. Po zastavení lode už bolo neskoro, lebo kvôli veľkému náklonu boli člny na pravoboku ďaleko od člnovej paluby a väčšina člnov na ľavoboku sa rozpárala a veľké nýty na oceľových plátoch. 18 minút po explózii sa Lusitania potopila. Z vraku je jasne viditeľné, že loď bola v takom veľkom náklone, že jej predok sa v takmer 100 m hlbokej vode pri potápaní dotkol dna a loď sa neskôr prevrátila. Celkom pri potopení zahynulo 1 198 osôb. Potopenie Lusitanie je opradené mnohými konšpiračnými teóriami, keďže sa na tak veľkú loď potopila veľmi rýchlo. Najpravdepodobnejšie je, že loď viezla muníciu do ručných zbraní, ktorej prítomnosť bola uvedená aj v zozname prepravovaného tovaru, ale žiadne výbušniny. Nemecká strana kvôli tejto skutočnosti poukazovala na Lusitaniu ako na legitímny cieľ, zároveň však mylne tvrdila, že loď bola vyzbrojená.
Smrť toľkých cestujúcich (z ktorých bolo 128 Američanov) zdvihla u svetovej verejnosti vlnu antipatie voči Nemecku a prispela k vstupu Spojených štátov do prvej svetovej vojny po boku štátov Dohody.
Ján z Dukly

Životopis

Narodil sa v meštianskej rodine. Študoval v rodnom meste, neskôr v Krakove. V mladosti pobýval v pustovni na hore Zaśpit v dedine Trzcina pri Dukle v juhozápadnom Poľsku pri dnešnej hranici so Slovenskom. Okolo roku 1440 vstúpil do františkánskeho rádu. Stal sa predstaveným kláštora v Krosne a v Ľvove. Po reformách rádu františkánov, uskutočnených sv. Bernardínom zo Sieny a vzniku kláštorov Bernardínov v Poľsku (vďaka pôsobeniu Jána Kapistrána), sv. Ján z Dukly prestúpil vo svojich šesťdesiatich rokoch do rádu Bernardínov. Pôsobil v ich kláštoroch v Poznani a Ľvove. Ku koncu života stratil zrak. Zomrel 29. septembra 1484 a bol pochovaný v Ľvove v kostole Bernardínov.

Svätorečenie

Po smrti sa stal objektom uctievania, v roku 1733 bol blahorečený. Od roku 1948 prebiehal v Ríme proces vedúci k jeho svätorečeniu. K tomu došlo 10. júna 1997 v Krosne, pri príležitosti návštevy pápeža Jána Pavla II. v Poľsku.
V ikonografii je zobrazovaný ako slepý vo františkánskom habite, osvietený lúčmi svetla. Je uctievaný tiež pravoslávnou cirkvou.
Vítězslav Nezval

Život

Narodil sa v rodine vidieckeho učiteľa v Biskoupkách pri Moravskom Krumlove. Neskôr sa presťahovali do dediny Šamíkovice, na ktoré často spomínal vo svojich dielach. Vyštudoval osemročné gymnázium, bol niekoľko mesiacov na vojne a potom študoval v Brne a Prahe. Ani jednu vysokú školu nedokončil. V roku 1922 sa začal sa angažovať v Devětsile, v roku 1924 vstúpil do KSČ. Stal sa v tejto dobe protagonistom českej avantgardnej scény.
Pracoval v redakcii „Masarykovho slovníku naučného“ vo funkcii tajomníka, neskôr sa venoval spisovateľskej tvorbe. Určitú dobu pôsobil ako dramaturg Osvobozeného divadla.
Publikoval v Rudém právu, „Tvorbe“, „Odeone“, „Novej scéne“, Lidových Novinách atď.
V rámci Devětsilu sa podieľal na založení poetizmu spolu s Karlom Teigem.
V roku 1929 podpísal Manifest siedmich, čo bol protest proti novej politickej línii KSČ - boľševizácia a podriadenie sa Kominterne.
Veľmi ho ovplyvnili jeho cesty do ZSSR, Talianska, Grécka a Francúzska. Zoznámil sa s francúzskym surrealizmom, hlavne s André Bretonom. Pod jeho vplyvom založil v Československu v roku 1934 zoskupenie  Skupina surrealistov v ČSR, ktorú v roku 1938 rozpustil kvôli ideologickým nezhodám s Teigem.
Bol aktívny v protifašistickom odboji. V roku 1944 bol krátko väznený. 
Po Druhej svetovej vojne bol veľmi aktívny v KSČ, dosiahol viacero politických ocenení a pôct. Jeho tvorba v tomto období nedosiahla predvojnovú kvalitu. Snažil sa o budovateľskú poéziu a o včlenenie sa do prúdu socialistického realizmu.
Skonal na následky srdcového infarktu a šarlachu. Je pochovaný na Vyšehradskom cintoríne.

Kritika

Rôzne doby oceňovali na ňom iné diela. V 50. rokoch bol najvyššie cenený „Spev mieru“. Počas normalizácie „Edison“. V súčasnosti sú najviac vážené „Zbohom a ručníček“ a „Absolútny hrobár“, pretože sú najviac kreatívne.
King’s Lynn

Rané dejiny

Predpokladá sa, že prvé osídlenie na území King’s Lynnu možno datovať do doby pred viac ako tisíc rokmi. V každom prípade skôr, než v roku 1101 založil biskup Herbert de Losing kostol sv. Margaréty. Správa o tejto udalosti je prvou písomnou zmienkou o meste. To bolo pôvodne nazývané Llyn, podľa brythonského (keltského) výrazu pre 'jazero'. Neskôr získalo prídomok 'Bishop's', keď bolo mesto v 12. storočí majetkom biskupa z Norwichu.
Počas 14. storočia sa mesto stalo tretím prístavom Anglicka a v stredoveku bolo považované za rovnako dôležité ako Liverpool počas priemyselnej revolúcie. Dodnes sa zachovali dve skladové budovy Hanzového spolku slúžiace od 15. do 17. storočia. Sú jedinými pozostatkami staviteľstva Hanzového spolku v Anglicku.
Keď Henrich VIII. v roku 1538 rušil anglické kláštory, stalo sa mesto a statok kráľovským majetkom. Následkom bolo premenovanie na King’s Lynn a Lynn Regis. Mesto začalo prosperovať od 17. storočia vďaka vývozu pšenice; architektonicky cenná a nevšedná budova colnice z roku 1683 je dielom miestneho architekta Henryho Bella. V roku 1708 boli v King’s Lynnu usvedčení 11-ročné dievča a jej 7-ročný brat z krádeže bochníka chleba, za čo boli odsúdení na smrť obesením. Rozsudok bol vykonaný verejne na mestskej Južnej bráne pre výstrahu ostatným. V dobe, kedy došlo k tejto udalosti, bol členom parlamentu za King’s Lynn Sir Robert Walpole, ktorý sa v roku 1721 stal prvým britským premiérom.

Novovek

Po období prosperity však mesto začalo upadať a z letargie ho vyviedol až pomerne neskorý príchod železnice v roku 1847, ktorej prevádzku zaisťovala najmä spoločnosť Great Eastern Railway (neskôr London and North Eastern Railway) so svojimi predchodcami a tiež spoločnosť Midland and Great Northern Joint Railway, ktorá mala svoje riaditeľstvo v meste na Austin Street a dôležité nádražie South Lynn (už zrušené), ktoré bolo zároveň operačnou kontrolnou centrálou. King’s Lynn bol jedným z prvých britských miest bombardovaných zo vzduchu Zeppelinom v roku 1915. Savageovy oceliarne (Savage's Iron Works), kde sa vyrábali súčasti lietadiel, boli cieľom útoku. Mesto drží v rámci Spojeného kráľovstva aj prvenstvo v zavedení verejného kamerového systému.

Povojnový vývoj

Po druhej svetovej vojne bol King’s Lynn určený ako mesto slúžiace k rozvoju Londýna (London Expansion Town), čo viedlo takmer k zdvojnásobeniu miestnej populácie o prisťahovalcov z hlavného mesta. V roku 2006 sa King’s Lynn stal za Veľkú Britániu prvým členom Die Hanse – modernej obdoby Hanzového spolku.
Šerák-Keprník

Lokalita

Tiahle horské chrbty s vrcholovými skaliskami, na juhovýchodných svahoch Keprníka ľadovcový kar. Nadmorská výška 860-1423 m, rozloha 1174,44 ha. Rezervácia sa nachádza juhozápadne od Jeseníka na hlavnom hrebeni a priľahlých svahoch, medzi Obřími skalami a Trojmezím. Zahŕňa tri významné vrcholy: Šerák 1351 m, Vozka 1377 m a Keprník 1423 m.

História

Najstaršia rezervácia na Morave vyhlásená rodom Lichtenštajnov v roku 1904 na ploche iba 172 ha, v roku 1955 bola vyhlásená štátna prírodná rezervácia. V roku 1989 bolo územie rezervácie rozšírené a od roku 1992 v súlade so zákonom č. 114/1992 Zb., O ochrane prírody a krajiny sa názov zmenil na Národnú prírodnú rezerváciu Šerák-Keprník . Oproti pôvodnej výmere z roku 1955 bolo územie rozšírené najmä o východné svahy, oblasť Obřích skál a časť bývalej zóny pokoja Černá stráň-Vozka.

Geológia a geomorfológia

Podklad je tvorený predovšetkým rulami a svormi. Na vrchole Keprníku je vyvinutá rozsiahla kryoplanačná terasa s mrazovým zrubom s rozmermi 40 × 30 metrov a výškou 4 metre, tvorená svorom. Okolo mrazového zrubu je rad thufurov s výškou až 80 cm a priemerom medzi 50 a 100 cm. Tieto pôdne kopčeky vznikli mrazovým triedením pôdy za spoluúčasti vegetácie; ide o najlepšie vyvinuté thufury v Hrubom Jeseníku. Na juhovýchodnom svahu vrchola vznikli mrazovým zvetrávaním netriedené pruhy o dĺžke 40 m a šírke jednotlivých pásov medzi 60 a 80 cm. Severovýchodne od vrcholu sa vytvoril malý kar.

Ochrana prírody

Predmetom ochrany sú najmä skalné a pôdne tvary - pozostatky doby ľadovej, ako napr. kryoplanačné terasy, mrazové zruby a thufury. Vysokohorské lúky, tzv. hole s chránenou flórou: sitina trojzárezová, šucha obojpohlavná, zvonček okrúhlolistý sudetský, kostrava nízka, žerušnica rezedolistá a veternica narcisokvetá. Na pramenisku rastie kriticky ohrozený horec bodkovaný, prilbica alebo mačucha cesnačkovitá. Na rašeliniskách môžeme uvidieť andromédku sivolistú, rôzne druhy ostríc (predovšetkým ostricu málokvetú a ostricu barinnú) alebo kľukvu močiarnu. Pod hoľami a rašeliniskami nájdeme rašelinové a podmáčané smrečiny pralesovitého charakteru, pri hornej hranici lesa bola umelo vysadená borovica kosodrevina, ktorá je napokon v celých Jeseníkoch nepôvodným druhom.
Fauna je reprezentovaná najmä vtákmi: hlucháň hôrny, tetrov hoľniak, orešnica perlavá, drozd kolohrivec, ľabtuška lesná. Z cicavcov je typická myšovka horská a piskor vrchovský, z plazov jašterica živorodá.
Conte (Jura)

Poloha

Obec má rozlohu 3,32 km². Najvyšší bod je položený 801 m n. m. a najnižší bod 614 m n. m.

Obyvateľstvo

Počet obyvateľov obce je 59 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
MullMuzzler

MullMuzzler bol progresívno metalový projekt speváka formácie Dream Theater, Jamesa LaBrie ktorý vznikol pred jeho sólovým projektom z roku 2005. Zoskupenie hudobníkov bolo vytvorené z Jamesa LaBrie, Matta Guilloryho, Mikeho Manginiho a Mikeho Keneallyho. Nahrávacia spoločnosť nedovolila LaBriemu pre tento projekt použiť jeho meno, James sa preto rozhodol, že ich produkcia bude vydávaná pod spoločným názvom Mullmuzzler. Postupne sa LaBriemu podarilo vydavateľa presvedčiť, aby bolo jeho meno použité, ale aj tak sa albumy zoskupenia nemôžu označovať ako jeho sólové projekty.
Maux (Nièvre)

Poloha

Obec má rozlohu 22,6 km². Najvyšší bod je položený 329 m n. m. a najnižší bod 217 m n. m.

Obyvateľstvo

Počet obyvateľov obce je 136 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Vaulx-en-Velin

Poloha

Obec má rozlohu 20,95 km². Najvyšší bod je položený 193 m n. m. a najnižší bod 165 m n. m.

Obyvateľstvo

Počet obyvateľov obce je 40 339 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Šaľa 2

Šaľa 2 je nález neandertálca zo Šale.
Ako píše Thurzo 1998 je to ľavá polovica hnedočiernej kalvy (čelová kosť a temenná kosť) so zachovaným čelovým švom. Temenná kosť pochádza z júla 1993, ľavá polovica čelovej kosti z decembra 1995, obe sa našli na tom istom mieste (Cigánska pažiť nad lodenicou) a nepochybne patria tomu istému jedincovi. Nález pripomína Šaľu 1, nadočnicový val však viac vyčnieva dopredu a čelo viac ubieha dozadu, ide azda o mužského jedinca veku maturus (sutura coronalis je obliterovaná, sutura lambdoidea je ešte otvorená). Na povrchu nie sú stopy po dlhšom transporte vo vodnom prostredí.
Priame datovanie nálezu nie je k dispozícii. Wood 2011 uvádza, že podľa biostratigrafie asi (spolu s nálezom Šaľa 1) pochádza z posledného interglaciálu (t. j. riss-würm, čiže by to bol protoneandertálec), ale Thurzo 1998 ho radí medzi klasických neandertálcov (čo je uňho obdobie 80 – 40 000 BP).
Mark 24 Tigerfish

Mark 24 Tigerfish je britské torpédo, ktoré používali ponorky v službe Kráľovského námorníctva v rokoch 1979 – 2004. Bolo nahradené torpédom Spearfish.
Mark 24 Tigerfish je prezentovaný ako príklad neúspešného designu s vysokou poruchovosťou. Torpédo zostavené v oblasti výskumu a dizajnu v hodnote 1,6 miliardy libier, nikdy nepreukázalo svoju vysokú hodnotu v bitke.
Libochovka (prírodná rezervácia)

Ochrana

Predmetom ochrany je les smerujúci k pralesu s bohatým výskytom perovníka pštrosieho (Matteuccia struthiopteris). Masív Hradca pokrýva lipová bučina, v ktorej sa pomerne hojne vyskytuje lykovec jedovatý (Daphne mezereum), v bylinnom poschodí rastú zubačka cibuľkonosná (Dentaria bulbifera), tôňovka dvojlistá (Maianthemum bifolium), blyskáč cibuľkatý (Ficaria bulbifera), žerušničník piesočný (Cardaminopsis arenosa), soldanelka horská (Soldanella pseudomontana) alebo ľuľkovec zlomocný (Atropa bella-donna). Pozdĺž Libochovky sú vyvinuté jaseňovo-jelšové lužné lesy, v bylinnom poschodí prevažujú vlhkomilné lesné druhy napr. blyskáč jarný, veternica hájna, slezinovka striedavolistá. Vo veľkom množstve rastie v nive chránený perovník pštrosí. V lesoch PR Libochovka je preukázaná prítomnosť dvojhrota zeleného (Dicranum viride), čo je epifyt na borke ​​listnatých stromov (dub, jelša, osika, buk, lipa).
Xylofón

Xylofón v hudobných dielach

Xylofón sa nachádza v mnohých dielach európskej klasickej hudby. Jedny z prvých diel so xylofónom sú skladby Danse macabre (1874) a Karneval zvierat (1886) od francúzskeho skladateľa Camilla Saint-Saënsa. Taktiež Gustav Mahler použil xylofón vo svojej Šiestej symfónii. K popularizácii xylofónu v Spojených štátoch amerických na žačiatku 20. storočia prispela najmä obľuba hudobného štýlu ragtime.
Ethereal Wave

Charakteristika

Typickým pre tento druh hudby je použitie atmosférických gitarových zvukových paliet, vrátane efektov ako echo a oneskorenie. Druhou typickou charakteristikou je použitie nezvučných mužských alebo vysokých ženských vokálov a silný vplyv ambientnej hudby.
Zirnitra

Zirnitra alebo Zir je čierny Lužickosrbský drak patriaci do slovanskej mytológie a boh kúzel. Zirnitra doslova znamená splnomocnený kúzlami. Zirnitrine priezvisko je Rosvodiz.
American wire gauge

American wire gauge (AWG - americká káblová miera) je štandardom prierezu neželezných vodičov a káblov používaných v elektropriemysle a v elektronike. Používa sa hlavne v USA a Kanade, ale používajú ho aj ázijskí výrobcovia vodičov a káblov. V Európe sa používa metrický systém podľa IEC 60228.
Vyššie číslo AWG znamená menší priemer vodiča. Takéto označovanie súvisí s výrobou vodiča - postupným tvarovaním. Vodič sa vyrába preťahovaním, alebo valcovaním zo základnej tyče. Každá tvarovacia operácia znamená tenší vodič. Číslo AWG je teda úmerné počtu tvarovacích operácií.
Vignes-la-Côte

Poloha

Obec má rozlohu 3,1 km². Najvyšší bod je položený 354 m n. m. a najnižší bod 235 m n. m.

Obyvateľstvo

Počet obyvateľov obce je 51 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Lakaina

Lakaina (starogr. λάκαινα – lakaina) je typ starogréckej keramickej nádoby.
Lakaina (mn. č. lakainai) je hlboká čaša na pitie s dvomi vodorovnými uchami umiestnenými pri dne nádoby. Jej priemerná výška je približne 10 cm. Grécky spisovateľ Athénaios vo svojej knihe Deipnosofistai uvádza, že jej pôvod je v Sparte (v Lakónii). Dnešné výskumy to potvrdzujú. V Sparte bola lakaina hlavne v prvej polovici 6. stor. pred Kr. uprednostňovaná pred inými tvarmi čaší na rozdiel od väčšiny ostatných častí Grécka. Zdobili ju najmä čierne geometrické vzory (štvorčeky, bodky na hornom okraji čaše), ktoré majú afinitu s výrobkami dielne lakónskeho maliara Naukratida toho obdobia.
Les Clouzeaux

Poloha

Obec má rozlohu 26,49 km². Najvyšší bod je položený 77 m n. m. a najnižší bod 37 m n. m.

Obyvateľstvo

Počet obyvateľov obce je 2 491 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Combrit

Poloha

Obec má rozlohu 24,13 km². Najvyšší bod je položený 62 m n. m. a najnižší bod 0 m n. m.

Obyvateľstvo

Počet obyvateľov obce je 3 495 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Korektív

Korektív (fr.) alebo korekcia je opravný, vyrovnávajúci činiteľ; oprava.
Acetylchlorid

Acetylchlorid (iný názov chlorid kyseliny octovej, chemický vzorec CH₃COCl) je bezfarebná kvapalina s ostrým zápachom. Je horľavá, s teplotou varu len 52 °C; pri kontakte s vodou prudko reaguje.

Použitie

Acetylchlorid sa využíva ako acetylačné činidlo v chemickom priemysle.